《苦雨叹柬张四》
清代·王燮

皇天积雨何惨酷，贫贱知交益困蹙。京师十日滞霪霖，星漏满床湿囊簏。

秦园旅客心孔哀，拥衾兀坐愁瑟缩。门外潦水深七尺，讵止污泥阻华毂。

城南北音梗绝，停云怅望几信宿。为念萧馆索居人，饥渴无乃绝饘粥。

欲持樽酒相慰藉，咫尺千里空踯躅。东望黑云多水气，故园应已伤禾菽。

呜呼，饥馑何待卜。

作者简介：（?—1900）顺天宁河人，字襄臣。初补京城右营都司，管永定汛事，积功升左营游击。以巡漕有绩，加总兵衔，以参将用。光绪间义和团起，被杀。有《秦园诗钞》。